**Természettudományi Kar – Savaria Egyetemi Központ**

*Féléves beszámoló*

*2017. szeptember – 2018. február 6.*

# A félév összefoglalása

Tevékeny féléven vagyunk túl, melynek munkája folytatódik tavasszal is. A TÓK szombathelyi ügyekért felelős alelnöki pozícióban történt személyi változás,valamint a következő félévre tekintve a TáTK pozíciója is máshoz kerül. A szombathelyi ügyekért felelős bizottság továbbra is mindent megtesz annak érdekében, hogy Budapesttel együtt működve segítse a szombathelyi hallgatókat minden téren.

# Hallgatói kérdések, tájékoztatás

Ahogy eddig, úgy ennek a félévnek a folyamán is számos hallgatói kérdés érkezett, nem csupán az elsőévesek részéről, hanem a felsőbb évesektől is. A legtöbb még mindig az integrációval és a szociális támogatással kapcsolatos, a teljes rendszer sokak számára nem világos, azonban különböző fórumok segítségével igyekeztünk minden felmerülő kérdésre választ adni.

## Gólyahét

Szeptember 5 – 8-ig került megrendezésre a szombathelyi campuson a Gólyahét (függetlenül a budapesti Gólytáboroktól, melyekre hallgatóink szabadon elmehettek).

A Gólyahéten minden elsős beiratkozott, részt vett a tanévnyitón, megismerte a kari ösztöndíj és tanulmányi lehetőségeket, az egyetemi szolgáltatásokat és a könyvtárat. A fakultatív programok keretében összeismerkedhettek szaktársaikkal, és a többi kar hallgatóival. Izgalmas versenyeken vehettek részt és számos nyereményért játszhattak. *(A visszajelzések alapján meg voltak elégedve a sűrű program ellenére is a Gólyahéttel.)*

Számos kérdés felmerült az oktatásukkal és az új rendszerrel kapcsolatban. A kisebb technikai nehézségek ellenére mindenkinek sikerült beiratkoznia, aktiválnia a félévét és felvenni a megfelelő tárgyakat. Budapesttől kaptunk segítséget a tájékoztató diákkal kapcsolatban és még előadni is érkeztek hozzánk.

A Savaria Kiválósági Ösztöndíjat majdnem 100 elsőéves hallgatónk kapta meg.

## HÖOK Mentorprogram

Az idei évtől van lehetőség mentoroktól segítséget kérni az egyetem elkezdéséhez. A jelentkező mentorok mind nagyon odafigyelnek az elsőéveseikre, segítséget kérnek a HÖK-től, amikor olyan kérdés merül fel, ami az ő képzési rendszerükben máshogy van. Megfelelően tájékoztatják a hallgatókat, félreinformálás nem fordult elő, a hallgatók pozitív visszajelzéseket adtak és tevékenyen részt vesznek az egyetemi életben.

## Tanár fórum

A legeredményesebb fórumunk az osztatlan tanári tájékoztató volt, melyet az SRPSZKK-val és a Tanulmányi Hivatallal közösen szerveztünk. Minden érdekelt hallgató jelen volt és eredményesen zárult a beszélgetés; milyen jellegű lesz a diplomájuk, mi is a rövid ciklusú tanár képzés, hogyan kell megcsinálni a portfóliót, miért érdemes mentortanárt választani, stb.

# Beiskolázási kampány

## Savaria Történelmi Karnevál

Az első állomásunk a Savaria Történelmi Karnevál volt, augusztus 24 – 27-e között. A néhány nap alatt érdekes feladatokkal vártuk az érdeklődőket, s számos információt tudtunk adni képzéseinkről, az egyetemi életről. Az egyetem dolgozói és oktatói mellett a hallgatók is szívesen részt vettek a szervezésben, kitelepülésben.

## II. Vasi Karrierhét

Kitelepültünk az immár második alkalommal megrendezett Karrier Hétre az Aréna Savariába szeptemberben, ahol képzéseinkről, lehetőségeinkről adtunk tájékoztatást a leendő elsőéveseknek. Számos színes programmal és feladattal vártuk az érdeklődőket, mint HÖK képviselők is jelen voltunk.

## Nyílt nap 2017. december 8. és 2018. január 24.

Az első egyetemi nyílt napunk december 8-án lesz, melyben segít a HÖK és lelkes hallgatók is. A központi tájékoztató után Univ Guide Tourt tartunk, melyben karokra bontva kísérjük körbe az érdeklődőket az egyetem épületeiben, a végén egy-egy érdekes beszélgetésre invitálva őket az oktatóinkkal.

## Szalagavatók

Szalagavatókra is kitelepültünk, a szombathelyi iskolák igazgatóinak meghívásából, jóvoltából. A hivatalos ceremónia után, amíg az osztályok előkészültek a műsoraikra és miután befejezték azokat, volt érdeklődés egyetemünk iránt, mind a szombathelyi, mind a budapesti képzések felé.

# Programok

## Társasjáték est

Az Egyetemi Campus Club társasjáték estet szervezett hallgatóinknak a szombathelyi társasjátékozókkal együtt működve és a sikerre való tekintettel rendszeressé tesszük az esteket. A tavaszi félévben a lehetőségekhez mérten havi rendszerességre törekszünk.

## Gólyabál 2017. november 17.

Aránylag tartani tudtuk magunk az előre eltervezett forgatókönyvhöz, nagyobb fennakadások nélkül zajlott a bál. A személyzet normális volt a hallgatókkal, finom volt a vacsora és kellemes hangulatban telt a nyitótánc is. A legnagyobb tömeg a Brains koncerten volt, arra érkeztek meg inkább, mind egyetemisták, mind külsős vendégek. A legkapósabb a tombola volt a bálon, talán azért is, mert közel 100 tárgyat sikerült felajánlásként összegyűjteni. A tombola mellett rengetegen szavaztak a királyra és a királynőre. Utólagos visszajelzések szerint mindenki meg volt elégedve a hangulattal, egyedül a Brains utáni DJ nem nyerte el tetszésüket.

## Karácsonyi gyűjtés

Számos felajánlás érkezett, ruha, száraz étel formájában, melyet a Karitasz személyesen vett át az egyetemen.

A következő félévben is igyekszünk mindent megtenni a gördülékeny munkáért és együtt működésért. Rendszeres üléseink időpontja Szombathelyen előre láthatólag minden vagy minden második hétfő. Előttünk áll a Diáknapok, fórumok, szakestek, és hamarosan a választások is.

Szombathely, 2018. február 6.

Szabó Christopher Bence

szombathelyi ügyekért felelős referens